CELEX: 32016R2376
Language: lv
Date: 2016-10-13 00:00:00
Title: Komisijas Deleģētā regula (ES) 2016/2376 (2016. gada 13. oktobris), ar kuru izveido izmetumu plānu divvāku gliemju Venus spp. zvejniecībām Itālijas teritoriālajos ūdeņos

23.12.2016   
            
            
               LV
            
            
               Eiropas Savienības Oficiālais Vēstnesis
            
            
               L 352/48
            
         KOMISIJAS DELEĢĒTĀ REGULA (ES) 2016/2376
   (2016. gada 13. oktobris),
   ar kuru izveido izmetumu plānu divvāku gliemju Venus spp. zvejniecībām Itālijas teritoriālajos ūdeņos
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 11. decembra Regulu (ES) Nr. 1380/2013 par kopējo zivsaimniecības politiku un ar ko groza Padomes Regulas (EK) Nr. 1954/2003 un (EK) Nr. 1224/2009 un atceļ Padomes Regulas (EK) Nr. 2371/2002 un (EK) Nr. 639/2004 un Padomes Lēmumu 2004/585/EK (1), un jo īpaši tās 15. panta 6. punktu,
   ņemot vērā Padomes 2006. gada 21. decembra Regulu (EK) Nr. 1967/2006, kas attiecas uz Vidusjūras zvejas resursu ilgtspējīgas izmantošanas pārvaldības pasākumiem un ar ko groza Regulu (EEK) Nr. 2847/93, kā arī atceļ Regulu (EK) Nr. 1626/94 (2), un jo īpaši tās 15.a pantu,
   tā kā:
   
               (1)
            
            
               Regulas (ES) Nr. 1380/2013 mērķis ir pakāpeniski izskaust izmetumus visās Savienības zvejniecībās, ieviešot izkraušanas pienākumu tādu sugu nozvejām, uz kurām attiecas nozvejas limiti.
            
         
               (2)
            
            
               Ar Regulas (ES) Nr. 1380/2013 15. panta 6. punktu Komisija ir pilnvarota pieņemt izmetumu plānus uz laiku, kas nav ilgāks par trim gadiem, un šim nolūkam izmantot deleģētos aktus, pamatojoties uz kopīgiem ieteikumiem, kurus izstrādājušas dalībvalstis, kas apspriedušās ar attiecīgajām konsultatīvajām padomēm. Izmetumu plānos var ietvert arī tehniskos pasākumus attiecībā uz zvejniecībām.
            
         
               (3)
            
            
               Itālija kā vienīgā dalībvalsts, kas ir tieši ieinteresēta divvāku gliemju Venus spp. zvejniecību pārvaldībā Itālijas teritoriālajos ūdeņos, iesniedza Komisijai ieteikumu saskaņā ar Regulas (ES) Nr. 1380/2013 18. pantā paredzēto procedūru. Šis ieteikums tika iesniegts kā Venus spp. krājuma izmetumu pārvaldības nacionālais plāns, kas apspriests Vidusjūras konsultatīvajā padomē (MEDAC). Saņēmusi šo ieteikumu, Zivsaimniecības zinātnes, tehnikas un ekonomikas komiteja (ZZTEK) izskatīja Itālijas iesniegtos zinātniskos argumentus. Pasākumi, kas iekļauti kopīgajā ieteikumā, ir saskaņā ar Regulas (ES) Nr. 1380/2013 18. panta 3. punkta noteikumiem.
            
         
               (4)
            
            
               Lai pieņemtu izmetumu plānus, Komisija ar Regulas (EK) Nr. 1967/2006 15.a pantu ir pilnvarota noteikt minimālo saglabāšanas references izmēru sugām, uz kurām attiecas izkraušanas pienākums, ar mērķi nodrošināt jūras organismu mazuļu aizsardzību. Vajadzības gadījumā var tikt pieļauts, ka minimālais saglabāšanas references izmērs nesakrīt ar izmēriem, kas noteikti minētās regulas III pielikumā.
            
         
               (5)
            
            
               Saskaņā ar ZZTEK secinājumiem par Venus spp. krājuma izmetumu pārvaldības nacionālo plānu Venus spp. sugām ir augsts izdzīvotības rādītājs, un tas pamato lūgumu piešķirt atkāpi no pienākuma izkraut nozvejas izmetamo daļu. Minimālā saglabāšanas references izmēra samazinājums no 25 mm līdz 22 mm nav nesaderīgs ar garumu, ko sasniedz nobrieduši īpatņi, tāpēc tam nevajadzētu būtiski ietekmēt mazuļu aizsardzību. Paredzams, ka tas tikai nedaudz samazinās krājuma reproduktīvo potenciālu, un ietekme uz krājumu ir uzskatāma par nebūtisku. Visbeidzot, tika secināts, ka ierosinātajā zinātniskajā monitoringa programmā iegūtie dati varētu būt pietiekami, lai novērtētu izmetumu plāna ietekmi.
            
         
               (6)
            
            
               Lai nodrošinātu to, ka izkraušanas pienākuma īstenošana tiek pienācīgi kontrolēta, attiecīgajai dalībvalstij būtu jāizveido šīs regulas aptverto kuģu saraksts.
            
         
               (7)
            
            
               Šajā regulā paredzētie pasākumi tieši ietekmē Savienības kuģu saimniecisko darbību, kas saistīta ar zvejniecību, un zvejas sezonas plānošanu, tāpēc šai regulai būtu jāstājas spēkā trešajā dienā pēc tās publicēšanas Eiropas Savienības Oficiālajā Vēstnesī. Saskaņā ar Regulas (ES) Nr. 1380/2013 15. panta 6. punktu šī regula būtu jāpiemēro ne ilgāk kā trīs gadus,
            
         IR PIEŅĒMUSI ŠO REGULU.
   1. pants
   Priekšmets
   Šī regula precizē to, kādā veidā izkraušanas pienākumu saskaņā ar Regulas (ES) Nr. 1380/2013 15. panta 1. punkta d) apakšpunktu piemēro Venus spp. zvejniecībām Itālijas teritoriālajos ūdeņos.
   2. pants
   Minimālais saglabāšanas references izmērs
   1.   Atkāpjoties no Regulas (EK) Nr. 1967/2006 III pielikumā noteiktā minimālā saglabāšanas references izmēra, Regulas (ES) Nr. 1380/2013 15. panta 11. punkta īstenošanas nolūkā minimālais saglabāšanas references izmērs attiecībā uz Venus spp. Itālijas teritoriālajos ūdeņos ir 22 mm (kopējais garums).
   2.   Venus spp. izmēru nosaka saskaņā ar Regulas (EK) Nr. 1967/2006 IV pielikumu.
   3. pants
   Kuģu saraksts
   1.   Dalībvalsts iestādes nosaka, uz kuriem kuģiem attiecas izkraušanas pienākums.
   2.   Dalībvalsts iestādes, izmantojot kontroles jautājumiem veltītu drošu Savienības tīmekļa vietni, līdz 2016. gada 31. decembrim iesniedz Komisijai visu to kuģu sarakstu, kuriem atļauts ar hidrauliskajām dragām zvejot Venus spp. Itālijas teritoriālajos ūdeņos. Dalībvalsts iestādes šo sarakstu pastāvīgi atjaunina.
   4. pants
   Stāšanās spēkā
   Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
   To piemēro no 2017. gada 1. janvāra līdz 2019. gada 31. decembrim.
   Tomēr 3. pantu piemēro no spēkā stāšanās dienas.
   
      Šī regula uzliek saistības kopumā un ir tieši piemērojama dalībvalstīs saskaņā ar Līgumiem.
      Briselē, 2016. gada 13. oktobrī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 354, 28.12.2013., 22. lpp.
   
   
      (2)  OV L 409, 30.12.2006., 11. lpp.